มั่นใจการส่งออกปีนี้ยังขยายตัวต่อเนื่อง  พร้อมเร่งเดินหน้าจัดกิจกรรมกระตุ้นการส่งออกทุกรูปแบบ
นายภูสิต รัตนกุล เสรีเริงฤทธิ์ อธิบดีกรมส่งเสริมการค้าระหว่างประเทศ เปิดเผยว่า จากการประเมินทิศทางการส่งออกของไทยในปี 2565 แม้อัตราการขยายตัวจะชะลอตัวลงจากผลกระทบของโควิด-19 สายพันธุ์โอมิครอน แต่ในภาพรวมจะยังขยายตัว โดยอยู่ในระดับที่ร้อยละ 3-4 มูลค่าประมาณ 8.98–9.07 ล้านล้านบาท ซึ่งสอดคล้องกับหลายหน่วยงานที่ได้ประเมินไว้ สำหรับปัจจัยที่สนับสนุนการส่งออกในปี 2565 มาจากเศรษฐกิจประเทศคู่ค้ามีทิศทางขยายตัว ค่าเงินบาทอยู่ในระดับที่เอื้อต่อการส่งออก รวมทั้งราคาน้ำมันทรงตัวในระดับสูง ส่งผลดีต่อการส่งออกสินค้าที่เกี่ยวข้องกับน้ำมัน นอกจากนี้การเติบโตของเศรษฐกิจดิจิทัล ยังช่วยให้การเจรจาออนไลน์มีประสิทธิภาพมากขึ้น รวมถึงการมีผลบังคับใช้ของ RCEP ที่ช่วยสนับสนุนการส่งออก อย่างไรก็ตาม กรมฯ ยังมีแผนขับเคลื่อนการส่งออกให้เป็นไปตามเป้าหมาย โดยได้เตรียมกิจกรรมทั้งตลาดหลัก ตลาดรองและตลาดใหม่ ในรูปแบบออนไลน์และออฟไลน์กว่า 152  กิจกรรม เช่น การจัดเจรจาจับคู่ธุรกิจออนไลน์ในทุกภูมิภาค การจัดงานแสดงสินค้าและส่งเสริมการขายผ่านแพลตฟอร์มออนไลน์ อาทิ amazon.com เป็นต้น นอกจากนี้ ยังมีแผนผลักดันสินค้าและบริการไทยเข้าสู่ธุรกิจโรงแรม ร้านอาหารและจัดเลี้ยง รวมทั้งประชาสัมพันธ์ภาพลักษณ์สินค้าไทยและเน้นส่งเสริมการส่งออกสินค้าเกษตร อาหาร เครื่องดื่มและธุรกิจบริการอาหาร เป็นการเฉพาะ พร้อมให้ความสำคัญกับ BCG Model โดยมีเป้าหมายช่วยผู้ประกอบการทำตลาด 2,056 ราย สร้างมูลค่าการค้าไม่ต่ำกว่า 500 ล้านบาทขณะที่การประเมินผลกระทบจากโอมิครอน ได้สั่งการให้ทูตพาณิชย์ในต่างประเทศ ติดตามสถานการณ์อย่างใกล้ชิด หากมีปัญหาและอุปสรรคเกิดขึ้นให้รายงานเข้ามาทันที เพื่อเร่งดำเนินการแก้ไข พร้อมทั้งเร่งสร้างความเชื่อมั่นให้ผู้นำเข้าสินค้าไทย ในคุณภาพและมาตรฐานสินค้าที่มีระบบป้องกันโควิด-19 อย่างเข้มงวด